Esoteerikaajakirja Tervendaja andmetele on veebruarikuu raskeimad päevad 20-22.kp. Ega ma kuhugi kalendrisse ringe ümber vea, lihtsalt tundes, et enesetunne halveneb, vaatan meenutuseks Tervendajat ja voilà - seal see ongi, jälle kõrgeima raskusastme päev. Tänane täiskuu-öö oli unenäguderohke. Üle pika aja oli Maarika taas mu unedes. Kas on mul õnnestunud kuidagi teadlikult tõrjuda  unedest temaga seotut või mis, aga sel aastal olen teda unes näinud loetud korrad ja enamasti hästi. Täna öösel nägin halvasti. Oleks nagu olnud välismaal, aga samas oli ta mingis koduses rõivastuses, lausa nagu maatüdruk laudas või peenramaal, sellistes lottis dressipükstes. Tõstis nagu mingeid asju ühest kohast teise ja ise oigas just sellise häälega nagu sel viimasel õhtul....Mina, selmet kuidagimoodigi aidata, hoopis lahkusin, aga mitte ust paugutades või midagi, aga nagu filmis - kaamerat aeglaselt eemale  tõmmates ja justkui ülevalt kõrgelt kõike vaadates.  Aga ehk on see sellest, et eile õhtul valmistasin pikalt ette tänast nõukogu koosolekut - asutasin sihtasutuse, mille põhieesmärgiks on Maarika mälestuse jäädvustamine läbi keeleõppe turgutamise ühes meie kodumaa gümnaasiumis. Rahakotirauad lahti, rahvas, lapsed peavad keeli oskama!:)